सरकार नई है, प्रधानमंत्री वहीं हैं लेकिन सत्ता में केंद्र बदल गए हैं. रायसीना हिल पर हलचल तेज़ हो गई है. जब चर्चा हुई कि अब 6 नहीं 8 कैबिनेट समिति होंगी तो सबने सोचा ये मोदी सरकार का ज़ोर है रोज़गार, स्किल डेवलपमेंट और अर्थव्यवस्था पर. लेकिन जब सदस्यों की सूची आई तब लगा कि कहानी में थोड़ा और ट्विस्ट है. सरकार में नंबर 2 पोजीशन पर कार्यरत राजनाथ सिंह, जिन्हें हाल ही में गृह से रक्षा मंत्रालय भेजा गया है. उनका नाम CCPA यानी की कैबिनेट कमेटी ऑन पॉलिटिकल अफ़ेयर्स में था ही नहीं. इतना ही नहीं उनका नाम आठ में से सिर्फ़ 2 समितियों में ही है. राजनाथ मोदी के पिछले शासनकाल में 6 में से 6 समितियों में थे. दरअसल इसको समझा कुछ इस तरीके से जाना चाहिए. जब मंत्रिमंडल में फ़ोन करने की बात आई तो वो फ़ोन किसने किया? अमित शाह ने. मंगलवार को जब 4 मंत्रियों की एक बैठक बुलाई गई तो वो किसके दफ़्तर में थी? अमित शाह के. और आठ में से आठों कैबिनेट समितियों में किसका नाम है. प्रधानमंत्री खुद 6 में ही हैं. जी हां अमित शाह का. तो अब आप समझ लीजिए कि रायसीना हिल का नया शाह कौन है?
hin_Deva